“WHO” เคาะชื่อทางการโคโรนา “COVID-19” คาดใช้เวลา 18 เดือนพัฒนาวัคซีน
“องค์การอนามัยโลก" (WHO) เคาะชื่อทางการไวรัสโคโรนาสายพันธุ์ใหม่ “COVID-19” พร้อมเผยความคืบหน้าการพัฒนาวัคซีนป้องกัน คาดใช้เวลา 18 เดือนในการพัฒนาวัคซีนแรก
“องค์การอนามัยโลก" (WHO) เคาะชื่อทางการไวรัสโคโรนาสายพันธุ์ใหม่ “COVID-19” พร้อมเผยความคืบหน้าการพัฒนาวัคซีนป้องกัน คาดใช้เวลา 18 เดือนในการพัฒนาวัคซีนแรก
12 ก.พ. 2563

องค์การอนามัยโลก (WHO) ประกาศตั้งชื่ออย่างเป็นทางการสำหรับเชื้อไวรัสโคโรนาสายพันธุ์ใหม่ โดยใช้ชื่อว่า COVID-19 (โควิด-19) ซึ่งย่อมาจาก “coronavirus disease starting in 2019” หรือโรคไวรัสโคโรนาที่เริ่มต้นในปี 2019
ทั้งนี้ WHO ระบุว่า การตั้งชื่อไวรัสจะหลีกเลี่ยงการอ้างอิงถึงสัตว์ , ชนิดของสัตว์ , ชื่อคน , วัฒนธรรม , ประชากร , อุตสาหกรรม , อาชีพ หรือสถานที่ตามภูมิศาสตร์ เพื่อไม่ให้สิ่งต่างๆเหล่านี้ได้รับผลกระทบจากการถูกตั้งเป็นชื่อของไวรัส
โดยก่อนหน้านี้ สื่อมวลชนบางแห่งตั้งชื่อไวรัสโคโรนาสายพันธุ์ใหม่ว่า “ไวรัสอู่ฮั่น” ซึ่งจะเป็นการสร้างภาพลักษณ์ในแง่ลบสำหรับเมืองดังกล่าว
นอกจากนี้ เจ้าหน้าที่ WHO ยังได้ยกตัวอย่างการตั้งชื่อ “ไข้หวัดหมู” และ “โรคทางเดินหายใจสายพันธุ์ตะวันออกกลาง” หรือ MERS ซึ่งส่งผลกระทบทางเศรษฐกิจต่อปัจจัยที่เกี่ยวข้องกับสุกร หรือภูมิภาคตะวันออกกลาง
นายแพทย์ทีโดรส อัดฮานอม กีบรีเยซุส ผู้อำนวยการใหญ่ WHO กล่าวหลังเสร็จสิ้นการประชุมฉุกเฉินเกี่ยวกับสถานการณ์ไวรัสโคโรนาสายพันธุ์ใหม่ ที่มีชื่ออย่างเป็นทางการว่า “โควิด-19” ว่า ทั่วโลกควรพิจารณาหาทางรับมือการแพร่ระบาดเป็นวาระสำคัญ รวมทั้งยอมรับว่าการระบาดของไวรัสนี้ส่งผลกระทบร้ายแรงต่อเศรษฐกิจ สังคม และการเมือง มากกว่าการก่อการร้าย
ผู้อำนวยการใหญ่ WHO ยังกล่าวเพิ่มเติมเกี่ยวกับการพัฒนาวัคซีนป้องกันไวรัสว่ายังอยู่ในขั้นเริ่มต้น ซึ่งอาจต้องใช้เวลาถึง 18 เดือนเป็นอย่างน้อยในการพัฒนาวัคซีนแรก แต่ระหว่างนี้ การตรวจหาผู้ติดเชื้อไวรัสอย่างทันท่วงที รวมทั้งการป้องกันตนเองจากการติดเชื้อด้วยวิธีเบื้องต้น เป็นสิ่งจำเป็นเร่งด่วนเพื่อสกัดกั้นการระบาดของไวรัส
ขณะที่สำนักข่าวซีเอ็นเอ็น รายงานโดยอ้างตัวเลขทางการจากรัฐบาลจีนว่า นับจนถึงวันนี้ (12 ก.พ.63) ยอดผู้เสียชีวิตจากไวรัสโคโรนาสายพันธุ์ใหม่ทั่วโลกอยู่ที่ 1,107 ราย ส่วนยอดผู้ติดเชื้อทั่วโลกอยู่ที่ 44,138 ราย